For franskmenn var nederlaget et sjokk, krigen førte til mellom 6–8 millioner interne flyktninger. Ulike deler av samfunnet beskyldte hverandre for å ha forårsaket tapet, et gjennomgående tema var at landets innbyggere og institusjoner var blitt dekadant. Knapt noen, hverken i Frankrike eller andre land, forventet nederlaget, selv store deler av den tyske generalstaben var skeptisk til angrepet. Frankrikes kapitulasjon ansees av mange historikere som et vendepunkt i det 20. århundre. En opprinnelig europeisk konflikt utviklet seg til en verdensomfattende krig. Frankrike var under tysk kontroll til etter invasjonen i Normandie og invasjonen av Sør-Frankrike i 1944, mens Luxembourg, Belgia og Nederland ble befridd sent i 1944 og 1945. Etter fredslutningen i 1945 ledet erfaringene fra nederlaget til tysk-fransk tilnærming og grunnlaget for det som i dag er Den europeiske union.